Vitiligo

Vitiligo arba baltmė – įgyta odos pigmentacijos liga, pasireiškianti baltų odos dėmių atsiradimu dėl melanino stokos atskirose kūno vietose. Ligai progresuojant, baltų dėmių daugėja. Ja serga iki 2 % viso pasaulio žmonių. Medicininiu požiūriu jokių grėsmių sveikatai ar gyvybei ši liga nesukelia, tačiau estetiniu požiūriu yra nemaloni sergantiesiems. Vitiligo dažniausiai pasireiškia nuo 20 metų ir vėliau.

Ligos simptomai 
 Įvairaus dydžio ir formos balkšvos dėmės odoje
 Ankstyvas antakių, blakstienų, plaukų vietinis pražilimas
 Gleivinių (burnoje, nosyje ir kitur) vietinis blyškumas
 Akių spalvos pasikeitimai

Ligos priežastys 
Ligos priežastys nėra iki galo aiškios. Visais ligos kilmės atvejais odos, gleivinių, rainelės (akies spalvotosios dalies) spalvą lemiantis pigmentas melaninas, esantis melanocituose, nėra išskiriamas. Kai melanino sumažėja, ta kūno vieta tampa bespalvė, gerokai blyškesnė.

Hipotezės 
 Biocheminė citotoksinė, jos atveju liga išsivysto dėl melanino sintezės slopinimo. Jos metu melanocitai, išskiriantys melaniną, yra sunaikinami citotoksinų.
 Natūralioji hipotezė paremta nervų sistemos sutrikimais, manoma, kad tai skatina melanocitų žūtį.
 Autoimuninės hipotezės atveju liga vystosi dėl genetinių priežasčių, gali būti paveldėta iš protėvių.  

Manoma, jog vitiligo turi sąsajų ir su kitomis ligomis, tokiomis kaip skydliaukės sutrikimai, piktybinė anemija, cukrinis diabetas, Adisono liga. Taip pat ligą gali sukelti saulės spindulių poveikis, cheminis odos pažeidimas dirbant su pramoninėmis medžiagomis. Pastarųjų 15 metų tyrimai parodė, kad baltme sergančių pacientų epidermyje sumažėja katalazės – fermento, dehidruojančio vandenilio peroksidą, kiekis ir padidėjo laisvojo vandenilio peroksido koncentracija.

Gydymas 
Specifinio baltmės gydymo nėra. Ligos pradžioje, vos pasirodžius baltmei, efektyvūs yra priešuždegiminiai hormoniniai tepalai, kurie stabdo melanocitų ardymą. Kartu galima vartoti vitaminą D. Jei pirmasis gydymas nėra efektyvus, PSO rekomenduoja tik po jo taikyti gydymą ultravioletiniais spinduliais. Fototerapija paskatina melatonino gamybą, tačiau šis gydymas nėra efektyvus jei melanocitai yra visiškai suardyti. Sunkesniais atvejais gali prireikti imuninę sistemą modifikuojančio gydymo, kuris sustabdo ligos plitimą. Labai mažai baltmei tinka lazerinis spalvos atstatymas. Estetiniu požiūriu naudojami maskuojantys kremai, kurie suvienodina odos spalvą matomose vietose (veido, kaklo zona).

Šaltiniai 
 International Journal of Immunopathology and pharmacology. Vitiligo: symptoms, pathogenesis and treatment. E.Ghafouriani ; S.Ghafouriani; N.Sadeghifard; R.Mohebi; 2014.

Odos ligos